2019. gada 8. oktobrī Noteikumi Nr. 467

Rīgā (prot. Nr. 46 5. §)

**Grozījumi Ministru kabineta 2012. gada 28. augusta noteikumos Nr. 599 "Sabiedriskā transporta pakalpojumu sniegšanas un izmantošanas kārtība"**

Izdoti saskaņā ar

Sabiedriskā transporta pakalpojumu likuma

13. panta piekto un devīto daļu

Izdarīt Ministru kabineta 2012. gada 28. augusta noteikumos Nr. 599 "Sabiedriskā transporta pakalpojumu sniegšanas un izmantošanas kārtība" (Latvijas Vēstnesis, 2012, 147. nr.; 2013, 179., 198. nr.; 2015, 124. nr.; 2016, 44., 131. nr.; 2017, 128. nr.) šādus grozījumus:

1. Aizstāt noteikumu tekstā vārdu "pieturvieta" (attiecīgā locījumā) ar vārdu "pietura" (attiecīgā locījumā).

2. Papildināt noteikumus ar 13.1punktu šādā redakcijā:

"13.1 Pārvadātājs nodrošina, lai sabiedriskā transportlīdzekļa salonā būtu uzstādītas:

13.11. videonovērošanas kameras transportlīdzekļa salonā esošo personu videonovērošanai;

13.12. videonovērošanas kameras ar sinhrono audioierakstu transportlīdzekļa biļešu tirdzniecības zonas videonovērošanai."

3. Izteikt 17. punktu šādā redakcijā:

"17. Sabiedriskajam transportlīdzeklim jābūt pielāgotam normatīvajos aktos par transportlīdzekļu izgatavošanu noteiktajām tehniskajām prasībām, lai personām ar ierobežotām pārvietošanās spējām atvieglotu iekļūšanu sabiedriskajā transportlīdzeklī un nodrošinātu šo personu pārvadāšanu. Minimālās prasības sabiedrisko transportlīdzekļu pielāgošanai un pielāgojamo transportlīdzekļu skaitu nosaka līgumos par sabiedriskā transporta pakalpojumu sniegšanu."

4. Izteikt 59. un 60. punktu šādā redakcijā:

"59. Pasažierim ir tiesības sabiedriskā transportlīdzekļa salonā bez maksas pārvadāt bagāžu, kas ir viegli pārnēsājama un kuras izmērs (garums, platums, augstums) nepārsniedz 40 x 40 x 20 cm, bet svars – 8 kg. Bagāžu novieto tai paredzētajā vietā (bagāžas plauktā), ja attiecīgā modeļa transportlīdzeklī izgatavotājrūpnīca šādu vietu ir paredzējusi, vai vietā zem priekšā esošā sēdekļa.

60. Bagāžu, kuras izmēri un svars pārsniedz šo noteikumu 59. punktā noteiktos izmērus un svaru, pārvadā sabiedriskā transportlīdzekļa bagāžas nodalījumā, ja attiecīgā modeļa transportlīdzeklī izgatavotājrūpnīca šādu vietu ir paredzējusi. Ja sabiedriskajā transportlīdzeklī nav bagāžas nodalījuma un bagāža netraucē citiem pasažieriem, bagāžu var pārvadāt sabiedriskā transportlīdzekļa salonā."

5. Izteikt 125. punktu šādā redakcijā:

"125. Ja pasažieris atsakās maksāt līgumsodu un šo noteikumu 123. punktā minētajā kārtībā nevar kontrolierim uzrādīt personu apliecinošu dokumentu, kontrolierim ir tiesības pieaicināt policiju šā pasažiera personības noskaidrošanai vai izmantot šo noteikumu 126., 127. un 128. punktā minētās tiesības."

6. Izteikt 127. punktu šādā redakcijā:

"127. Ja pasažieris šo noteikumu 126. punktā minētajā gadījumā nepakļaujas kontroliera uzaicinājumam labprātīgi izkāpt no sabiedriskā transportlīdzekļa, kontrolierim ir tiesības pieaicināt policiju, lai pasažieri no sabiedriskā transportlīdzekļa izsēdinātu piespiedu kārtā."

7. Svītrot 133., 134., 135. un 136. punktu.

8. Papildināt noteikumus ar 140. punktu šādā redakcijā:

"140. Pasūtītāji līdz 2019. gada 31. decembrim līgumos par sabiedriskā transporta pakalpojumu sniegšanu paredz minimālās prasības sabiedrisko transportlīdzekļu pielāgošanai un pielāgojamo transportlīdzekļu skaitu."

Ministru prezidents A. K. Kariņš

Satiksmes ministrs T. Linkaits